section_heading: Glazbeni video
paragraph_text: Glazbeni video počinje razgovorom Justina Timberlakea i Scarlett Johansson na terasi noćnog kluba u stilu Moulin Rougea iz 1950-ih godina. U početku ona odbija njegova nabacivanja, no kasnije odlazi s njim do njegovog stana. Zatim su prikazani u krevetu razmjenjujući nježnosti. Nakon toga Scarlett skoči u bazen ispred kuće te se pretvara kao da se utapa. Justin je očajnički izvlači iz vode i pokušava je oživjeti, a ona se odjednom počne smijati te ga poljubi. Sljedeća scena ih opet prikazuje u noćnom klubu gdje je Justin upoznaje s pijanim Shawnom Hatosyjem nazivajući je "onom pravom". Hatosy izgleda zainteresiran za Scarlett iako mu Justin govori da malo ohladi. Zatim ga zamoli "da je pripazi" te odlazi. Kad se vrati nađe njih dvoje kako se ljube na stepenicama. Nakon što nekoliko puta udari Hatosyja i posvađa se sa Scarlett, ona u suzama pobjegne u svom Chevrolet Corvette C2 Sting Ray iz 1967. godine. Justin je slijedi sa svojom Porsche Carrerom GT. Nakon potjere Scarlett naleti na zapaljeni auto nasred ceste te se prevrće. Od siline nesreće ona ispada iz auta, a Justin je pronalazi nekoliko metara pored. Izađe iz auta te klekne pored mrtvog tijela, a video završava kada se kamera uzdigne prema nebu.